Lys van Nasionale rugbyspanne: Die Britse en Ierse Leeus bestaan uit spelers van Engeland, Ierland, Skotland en Wallis. Die rugbyspanne van Fidji, Samoa en Tonga het iets soortgelyk aan die Leeus en word die Suidsee-eilande rugbyspan genoem. Die Suid-Amerikaanse Jaguars was 'n kombinasie van spelers uit Argentinië, Chili en Uruguay wat gedurende die vroeë 1980's teen die Springbokke gespeel het. Die Afrikaanse Luiperds is 'n ontwikkelingspan wat van regoor Afrika saamgestel word en het teen die Suid-Afrikaanse Studentespan gespeel. die Arabiese Golf rugbyspan is saamgestel uit lande op die Arabiese Skiereiland en neem deel aan kwalifiserende rondtes vir die Rugby Wêreldbeker. 'n Soortgelyke Wes-Indiese span bestaan ook. Na die 2005 tsoenami was daar 'n vertoonwedstryd tussen 'n saamgestelde Noordelike Halfrond-span en 'n saamgestelde Suidelike Halfrond-span. 'n Span van die Gemenebes van Onafhanklike State het in die vroeë 1990's 'n paar wedstryde gespeel. Daar is ook by verskeie geleenthede 'n Wêreld XV saamgestel. Die bekendste van die uitnodigingspanne is seker die Barbarians. Hieruit het ook die Brussel Barbarians, Franse Barbarians, Nieu-Seelandse Barbarians en die Suid-Afrikaanse Barbarians ontstaan.